和徐國錄韻
作者：釋善珍
朝代：宋

paragraphs: 當今稱文宗，斗南一和仲。
掣鯨力倒海，蘭苕不同夢。
百年日苦短，千載事誰共。
賦詩推義山，論舊數季重。
客持邀我讀，歡喜蹋破甕。
疾抄畏紙盡，饑誦忘漿凍。
欲傳換骨方，伎工恐無用。
塗窗謾成鴉，過門任題鳳。
唐僧句月鍊，一步不敢縱。
高參鬼僊吟，下比古佛頌。
湖江大國楚，宮闕天府雍。
小大材則殊，未易求折衷。
公文如珠玉，盛世盍包貢。
一鶚剡交騰，萬牛挽難動。
造物或困之，鬰怒使快痛。
晉康名遠郡，侯印亦久弄。
蜃噓橫跨海，龍潜中興宋。
年豐秔稌多，守醉賓客從。
時時寫烏絲，虹光穿屋棟。
祖帳在何時，行色當倥傯。
相期遠公社，後會邈澒洞。
擬辦酒椀招，更出虎溪送。